仲儒烹密雲龍得烹字
作者：鄒浩
朝代：宋

paragraphs: 清都密雲龍，遐方久馳名。
無因飲天賜，歎息非公卿。
爾來牛斗間，瑞氣蟠縱横。
龜書識至寶，近在璧假城。
物色到君箧，發視凡骨驚。
君心本鐡石，從此亦變更。
自言匹夫耳，乃有懷玉聲。
羣嘲杜潛隙，徑約良友烹。
伊予豈其人，重以慰平生。
可憐謝康樂，新詩徒爾鳴。